**Pienet kouluyksiköt, terveysasemat ja lähiluonto ovat tärkeitä Pohjois-Tuusulan vetovoimatekijöitä.**

Keskustan Pohjois-Tuusulan paikallisyhdistys kannattaa lähellä olevien palveluiden, kuten terveysasemien ja pienten kouluyksiköiden säilyttämistä ja kehittämistä Kellokoskella ja Jokelassa.

Keusote on supistanut rajusti Kellokosken ja Jokelan terveysasemien palveluita. Näiden pienten terveysasemien kohtalosta päätetään seuraavien lähivuosien aikana.

Jokelassa kouluyksiköiden jatkoa suunnitellaan juuri nyt ja tulevaisuudessa rakentuvan koulukampuksen yhteydessä. Asukkaiden kuuleminen ja lausuntokierros on menossa kunnan verkkosivuilla. Linjamäen koulun lakkautus on jo päätetty. Päätöksestä on valitus vireillä.

Yhä useampi nuori aikuinen kaupungeissa miettii nyt väljemmän asumisen ja kotia lähellä olevien peruspalveluiden ääreen asettumista.

Kunnallisalan Kehittämissäätiö on julkaissut (2021) kuntien elinvoimatekijöitä mittaavan tutkimuksensa. Sen mukaan asuinympäristön valintaan vaikuttavat eniten alueen turvallisuus ja häiriöttömyys, lähellä olevat harrastusmahdollisuudet, hyvät julkiset liikenneyhteydet, asumisen edullisuus, rakentamisen väljyys, asuinalueen maaseutumaisuus ja hyvä maine. Vähiten tärkeänä pidettiin asuinalueen kaupunkimaisuutta.

Maaseudun vetovoimaa lisää tulevaisuustutkija Tuomas Kuhmosen (Turun YO) mukaan myös bio- ja kiertotalouden mahdollisuudet elinympäristössä. Nuoret aikuiset isoista kaupungeista hakeutuvat maaseutumaiseen asuinympäristöön.

Kylät pysyvät elävinä, kun saamme pitää palvelut pienissäkin yksiköissä, asua väljemmin ja viihtyisästi rikkaan luonnon ympäröiminä. Toivotetaan kaupunkilaiset tervetulleiksi.

Martti Väyrynen, pj.

Salme Nepponen, vpj.

Marjut Kylliäinen, siht.

Maritta Mitronen, rahastonhoitaja

Ari Nyman ja Paavo Tirronen

Keskustan Pohjois-Tuusulan paikallisyhdistyksen hallitus.